Diari Oficial de la Generalitat Valenciana


Sumari del DOGV 5490, del 16-04-2007 (2007/4711)

ORDE de 26 de març de 2007, de la Conselleria de Cultura, Educació i Esport per la qual es convoca, a través de l'Institut Valencià de la Música, la concessió de subvencions per a l'adquisició i reposició d'instruments musicals per a l'any 2007.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5490

Data del DOGV
:   16-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4711


Data del document
:   26-03-2007

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * suport econòmic
    * música
    * instrument de música
    * ajuda pública

La Llei 2/1998, de 12 de maig, Valenciana de la Música, crea l'Institut Valencià de la Música (IVM), com a ens públic adscrit a la Conselleria de Cultura, Educació i Esport, que té com a objectiu la planificació, execució i coordinació de la política cultural de la Generalitat en el camp de la música i en l'àmbit de les seues competències.
Entre les funcions que assigna la llei de creació a l'Institut Valencià de la Música per al compliment dels seus objectius es troba, prevista en l'article 45, el foment de les condicions i l'establiment dels mitjans que faciliten l'adquisició d'instruments musicals per associacions sense fins de lucre per a impulsar la producció i difusió musical en l'àmbit territorial de la Comunitat Valenciana.
Amb esta finalitat, la Conselleria de Cultura, Educació i Esport convoca les presents ajudes a través de l'Institut Valencià de la Música a fi de millorar la dotació d'instruments musicals i afavorir la seua reposició en l'àmbit de les associacions musicals sense ànim de lucre, entitats sense ànim de lucre dedicades a la difusió musical i de les administracions públiques municipals que contribuïsquen a millorar l'oferta musical i la formació de qualitat dels músics valencians.
Per tot això i fent ús de la facultat que em conferix l'article 35 de la Llei 5/1983, de 30 de desembre, del Consell, i atenent al que disposa la Llei 38/ 2003, de 17 de novembre, General de Subvencions.
ORDENE
Primer
Convocar la concessió de subvencions, en règim de concurrència competitiva, per a l'adquisició i reposició d'instruments musicals durant l'any 2007 i aprovar les bases per les quals es regirà, així com el model de sol·licitud, que s'inclouen com a annex I i II d'esta orde.
Segon
L'import global màxim d'estes ajudes és de 207.000 euros i s'abonaran a càrrec de la línia de subvenció SE828000, del capítol VII, del pressupost de l'Institut Valencià de la Música per a l'any 2007.
DISPOSICIONS FINALS
Primera
La directora gerent de l'Institut Valencià de la Música serà l'òrgan competent per a l'ordenació i instrucció del procediment de concessió de les subvencions, i se l'autoritza a dictar les resolucions que requerisca l'aplicació i desplegament del que disposa la present orde.
Segona
La present orde produirà efectes el mateix dia que es publique en el Diari Oficial de la Comunitat Valenciana.
Segons disposen els articles 107, 116 i 117 de la Llei 30/92, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte que posa fi a la via administrativa es podrà interposar recurs potestatiu de reposició o plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller de Cultura, Educació i Esport en el termini d'un mes des de l'endemà de la publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
En cas que el recurrent siga una administració pública, de conformitat amb l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, no es pot interposar recurs de reposició i cal plantejar directament el recurs contenciós administratiu en el termini anteriorment assenyalat.
València, 26 de març de 2007
El conseller de Cultura, Educació i Esport
ALEJANDRO FONT DE MORA TURÓN
ANNEX I
Bases de la convocatòria pública per a la concessió de subvencions per a l'adquisició i reposició d'instruments musicals per part de les associacions musicals sense ànim de lucre, entitats sense ànim de lucre dedicades a la difusió musical i administracions públiques municipals dins de l'àmbit territorial de la Comunitat Valenciana durant l'any 2007.
Primera. Objecte, import i nombre d'ajudes
1. La present convocatòria té com a objecte potenciar l'adquisició i reposició d'instruments musicals.
2. Es podrà concedir un màxim de 50 ajudes. La quantia de la totalitat de les ajudes a concedir no podrà excedir els 207.000 euros previstos en la línia de subvenció SE828000 del pressupost de la Generalitat per al 2007, amb el desglossament següent:
- Per a associacions musicals sense ànim de lucre que formen part de la Federació de Societats Musicals de la Comunitat Valenciana (FSMCV), fins a un màxim de 127.000 euros. En cap cas l'import de qualsevol d'elles serà superior a 12.000 euros.
- Per a administracions públiques municipals, per a la seua programació de difusió musical, fins a un màxim de 50.000 euros. En cap cas l'import de qualsevol d'elles serà superior a 16.000 euros.
- Per a entitats sense ànim de lucre dedicades a la difusió musical, fins a un màxim de 30.000 euros. En cap cas l'import de qualsevol d'elles serà superior a 12.000 euros.
Les quantitats no disposades de qualsevol dels apartats anteriors podran aplicar-se, si és necessari, al que resulte deficitari, sense que se supere mai globalment la quantitat màxima de 207.000 euros.
3. L'import de les subvencions regulades en la present convocatòria, en cap cas podrà ser de tal quantia que, aïlladament o en concurrència amb altres subvencions, ajudes, ingressos o altres recursos, superen el cost de l'adquisició subvencionada que ha de dur a terme el beneficiari.
De la mateixa manera, els que hagen obtingut ajudes en les convocatòries d'anys anteriors per a este mateix fi, també podran ser beneficiaris de les ajudes previstes en esta convocatòria, si bé la suma d'allò que s'ha concedit en el període referit i l'ajuda a percebre en el present exercici no podrà en cap cas superar l'import global màxim establit, per a cada tipus d'ajuda, en l'epígraf 2 d'esta base.
Segona. Beneficiaris
Dins dels límits pressupostaris i d'acord amb les condicions i criteris que establixen les presents bases, podran obtindre estes ajudes les administracions públiques, entitats i associacions sense ànim de lucre, radicades en la Comunitat Valenciana que pretenguen adquirir instruments musicals objecte d'esta convocatòria durant l'any 2007, que reunisquen les següents característiques:
a) Administracions públiques municipals que siguen titulars d'una infraestructura musical, com auditori, teatre, casa de cultura, etc., en què es programen habitualment espectacles de caràcter musical, per a destinació directa i permanent en eixa infraestructura i per a les seues programacions de difusió musical.
b) Societats musicals que formen part de la Federació de Societats Musicals de la Comunitat Valenciana per a destinació en la banda de música i escola de música i educands de què són titulars.
c) Entitats sense ànim de lucre dedicades a la difusió musical, com societats filharmòniques, associacions d'amics de la música, etc., que programen habitualment concerts i per a destinació directa i permanent en la seua infraestructura i per a les programacions que realitzen de difusió musical.
Els sol·licitants hauran d'acreditar en el termini assenyalat per a la presentació de sol·licituds que complixen els requisits establits en l'article 13.2 i 13.3 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003).
La dita acreditació s'efectuarà en els termes que preveu l'article 13.7 de l'esmentada llei, de conformitat amb el model de declaració de l'annex III.
Tercera. Supòsits exclosos
Queden exclosos d'esta convocatòria els supòsits següents:
a) Adquisicions d'instruments musicals per conservatoris oficials, el titular dels quals siga la Generalitat, així com per qualsevol tipus d'organisme o ens públic que forme part de la Generalitat.
b) Adquisició d'instruments musicals per conservatoris o escoles de música de caràcter municipal, així com per entitats sense ànim de lucre dedicades a l'ensenyança musical.
c) Les adquisicions que no oferisquen o comprometen amb recursos propis o diferents dels que s'oferixen en esta convocatòria, un percentatge mínim del 50% del pressupost dels gastos previstos per a això.
Quarta. Sol·licituds
1. El termini de presentació de sol·licituds serà de 20 dies a comptar de l'endemà de publicació de la present convocatòria en el Diari Oficial de la Comunitat Valenciana.
2. Les sol·licituds dirigides a l'Institut Valencià de la Música, podran presentar-se en l'Institut Valencià de la Música, pl. Viriat s/n, 46052 València, en la Conselleria de Cultura, Educació i Esport, av. Campanar, 32, 46806 València, en les direccions territorials de Cultura, Educació i Esport d'Alacant (c/ Carratalá, 47, 03978 Alacant), Castelló de la Plana (av. Mar, 23, 12299 Castelló de la Plana) i València (av. Gregori Gea, 12, 46646 València) o utilitzant qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentació en el Registre i anunciant a l'Institut Valencià de la Música la remissió de la sol·licitud, per mitjà de fax al núm. 409 969 118 o telegrama, en el mateix dia.
3. Les sol·licituds s'han de formalitzar necessàriament de conformitat amb el model de l'annex II d'esta convocatòria, acompanyant-se dels documents o certificacions, originals o fotocòpies degudament compulsades, a què es fa referència en cada capítol del model de l'annex II, i hauran de desenrotllar els punts següents:
a) Projecte detallat de l'adquisició per a la qual se sol·licita la subvenció, especificant marques, models i altres característiques tècniques rellevants de l'instrument o instruments que es pretén adquirir.
b) Pressupost detallat de gastos de l'adquisició.
c) Subvencions sol·licitades o concedides per altres organismes públics o privats per al mateix projecte d'adquisició.
A més, les societats musicals federades i les entitats sense ànim de lucre també hauran de desplegar els assenyalats a continuació:
d) Declaració jurada dels recursos econòmics corresponents, que, com a mínim, representen el 50% del gasto previst.
e) Declaració de l'acord adoptat per l'òrgan de govern que corresponga, aprovant sol·licitar esta subvenció i facultant el seu representant legal per a subscriure la petició.
Igualment, la sol·licitud haurà d'acompanyar-se de la documentació següent:
De caràcter general, per a tots els sol·licitants:
f) Memòria d'activitats musicals dels dos anys anteriors.
g) Escrit en què es justifique la necessitat de l'instrument a adquirir i l'ús a què va destinat.
h) Inventari certificat d'instruments de l'entitat / administració pública/ societat musical.
i) En el supòsit que el pressupost supere els 12.000 euros, com a mínim, tres propostes de pressupostos diferents de tres empreses subministradores.
j) Fotocòpia compulsada del NIF, CIF o NIE.
k) Declaració responsable de no incórrer en les prohibicions per a obtindre la condició de beneficiari segons annex III.
Per a les administracions públiques municipals:
l) Certificació de disponibilitat dels recursos econòmics corresponents, que, com a mínim, representen el 50% del gasto previst, emés per l'òrgan competent.
m) Certificat de l'acord adoptat per l'òrgan de govern que corresponga, aprovant sol·licitar esta subvenció i facultant el seu president per a subscriure la petició.
Per a les societats musicals federades o entitats sense ànim de lucre:
n) Per a les societats musical federades certificat expedit per la FSMCV que acredite la seua pertinença a esta. Per a les entitats sense ànim de lucre no adscrites a la FSMCV dedicades a la difusió musical, còpia confrontada del document constitutiu i aquell que acredite la representació.
o) Certificat de reconeixement d'entitat o establiment de caràcter social, que comporta l'exempció de l'IVA, expedit per l'Agència Tributària, en cas de tindre esta consideració.
p) Documentació acreditativa de trobar-se al corrent en el compliment de les obligacions tributàries davant de l'administració estatal i autonòmica i davant de la seguretat social. La dita acreditació haurà de referir-se al moment de presentació de sol·licituds. Queden exceptuades d'esta obligació les corporacions locals.
4. Si la sol·licitud no incloguera totes les dades exigides o faltara documentació, es requerirà l'interessat perquè en el termini de 10 dies esmene estos defectes, amb l'advertència que, en cas contrari, es tindrà per desistit de la seua petició i la sol·licitud serà arxivada, prèvia resolució segons indica l'article 71.1 de la Llei 30/92.
L'esmena de la documentació haurà de presentar-se preferentment en l'Institut Valencià de la Música. En el cas de presentar-se per qualsevol altre mitjà o lloc previst en la LRJPAC haurà de comunicar-se a l'IVM, per mitjà de fax o telegrama, en el mateix dia de la seua presentació.
En tot cas, la directora gerent de l'IVM podrà requerir els sol·licitants perquè proporcionen qualsevol informació aclaridora que resulte necessària per a la gestió.
Quinta. Comissió Avaluadora
Per a la valoració i selecció de les sol·licituds es constituirà una comissió avaluadora presidida per la directora gerent de l'IVM, que estarà integrada, a més, pel cap del Departament de Difusió i Ajudes, com a vicepresident, i per tres vocals nomenats per l'òrgan instructor, dos a proposta i en representació de la Federació de Societats Musicals de la Comunitat Valenciana i de la Federació Valenciana de Municipis i Províncies, i un tercer expert en instruments musicals. Actuarà com a secretari amb veu i sense vot, un administratiu de l'IVM.
Sexta. Criteris de prioritat
1. Amb caràcter general, per a l'elaboració de la seua proposta la Comissió Avaluadora tindrà en compte els següents criteris i amb la ponderació que s'establix:
a) Projecte de l'adquisició de què es tracte, per al 2007: fins a un màxim de 75 punts.
Es valoraran els següents aspectes, i amb el desglossament següent:
a.1) Característiques tècniques dels instruments a adquirir; adequació de l'adquisició a l'inventari existent en l'entitat i valoració de la necessitat i ús a què va destinada l'adquisició; fins a un màxim de 35 punts.
a.2) Capacitat organitzativa del peticionari. A este efecte per a la seua valoració haurà d'aportar memòria d'activitats musicals dels dos anys anteriors; fins a un màxim de 15 punts.
a.3) Per a les administracions públiques municipals i entitats sense ànim de lucre no adscrites a la FSMCV es valorarà: nivell artístic de les entitats sol·licitants, nombre de socis, etc.; fins a un màxim de 15 punts.
Per a les societats musicals adscrites a la FSMCV es valoraran els criteris de participació federal establits per la FSMCV; fins a un màxim de 15 punts
a.4) Impacte social del projecte, que es justificarà en l'escrit de necessitat l'adquisició i ús a què es destinarà l'instrument; fins a un màxim de 10 punts.
b) Interés cultural del projecte d'adquisició: fins a un màxim de 25 punts.
En este apartat, es podrà valorar la seua adequació a la realitat sociocultural i situació econòmica del territori on haja de tindre lloc l'activitat proposada, sempre que esta puga tindre un impacte generador de noves iniciatives culturals, afavorir el desenvolupament local o potenciar l'atracció turística.
Per a la realització de la baremació, la Comissió Avaluadora només podrà tindre en compte les dades aportades pels sol·licitants que hagen sigut degudament justificades per mitjà del suport documental exigit en esta convocatòria.
Sèptima. Resolució de la convocatòria
Basant-se en la proposta de concessió formulada per la Comissió Avaluadora, la directora gerent de l'Institut Valencià de la Música elevarà la proposta definitiva al conseller de Cultura, Educació i Esport, com a president de l'Institut Valencià de la Música, qui resoldrà l'adjudicació de les subvencions convocades i disposarà la seua publicació en el termini màxim de sis mesos comptats des del dia que es publique l'orde de convocatòria en el Diari Oficial de la Comunitat Valenciana. La resolució inclourà un llistat de suplents relacionats per orde de prioritat i segons el tipus de beneficiaris, en els que recaurà l'ajuda en cas de possibles renúncies.
En el cas que la convocatòria no siga resolta en el termini previst anteriorment, s'entendran desestimades totes les sol·licituds.
Octava. Publicació i notificació
La resolució de la convocatòria es publicarà en el tauler d'anuncis de l'Institut Valencià de la Música. En tot cas, es notificarà als interessats de conformitat amb el que preveu l'art. 58 de la Llei 30/92, de Règim Jurídic de les Administracions Públiques i del Procediment Administratiu Comú.
De la mateixa manera quan l'import de les subvencions concedides, individualment considerades, siga de quantia igual o superior a 3.000 euros, es publicaran en el Diari Oficial de la Comunitat Valenciana.
Novena. Obligacions dels beneficiaris
1. Les institucions, entitats i associacions que obtinguen estes ajudes estan obligades a:
a) Comunicar per escrit a l'Institut Valencià de la Música, l'acceptació de la subvenció en el termini dels 10 dies següents a la recepció de la notificació de la concessió i omplir la fitxa de manteniment de tercers que s'acompanya a l'Orde de 15 de febrer de 2005, de la Conselleria d'Economia, Hisenda i Ocupació (DOCV núm. 4.959, de 4 de març de 2005).
b) Realitzar l'adquisició d'acord amb el projecte d'adquisició presentat.
c) Comunicar a l'Institut Valencià de la Música qualsevol canvi que es produïsca en el programa definitiu de l'adquisició, abans de la realització, que haurà de ser aprovat expressament per la directora gerent.
d) Fer constar en tota publicació, fullet, programa, publicitat, etc., en qualsevol mitjà o suport que es realitze, el patrocini de la Generalitat. Per a això s'inserirà en lloc preferent i destacat el logotip de la Generalitat-Institut Valencià de la Música, d'acord amb les normes d'identitat corporativa d'esta institució.
Esta obligació s'aplicarà a partir de la recepció de la notificació de concessió de la subvenció.
e) Justificar la utilització de la subvenció en la forma que s'indica en la base desena i conservar els documents justificatius de l'aplicació dels fons rebuts per a poder justificar el gasto i poder atendre les actuacions de comprovació i control.
f) Comunicar a l'Institut Valencià de la Música les subvencions concedides per a este mateix fi i el seu import, acreditant-ho per mitjà de còpia de la notificació rebuda, així com altres ajudes, ingressos o recursos que financen l'activitat per a la qual es va sol·licitar l'ajuda.
g) No cedir, ni vendre, tant de manera onerosa com gratuïta, l'instrument adquirit amb l'ajuda obtinguda, durant la seua vida musical.
2. L'incompliment de qualsevol dels requisits i obligacions estipulats en la present convocatòria, així com la infracció provada d'alguns dels seus extrems, anul·larà la concessió de la subvenció i obligarà al reintegrament en els supòsits previstos en l'article 37 de la Llei General de Subvencions.
3. Són també obligacions dels beneficiaris d'estes ajudes, les que amb caràcter general s'establixen en l'article 14 de la Llei General de Subvencions.
Desena. Justificació i pagament d'estes ajudes
1. El pagament d'estes subvencions s'efectuarà d'una sola vegada, per mitjà de transferència bancària al compte assenyalat en la fitxa de manteniment de tercers que s'omplirà amb l'acceptació de l'ajuda, sempre que l'adquisició s'haja realitzat d'acord amb el projecte d'adquisició presentat i es justifiquen correctament els gastos ocasionats per l'activitat subvencionada.
2. La justificació de la subvenció requerirà la presentació pel beneficiari dels documents següents:
a) Declaració d'ingressos i gastos produïts en l'adquisició objecte de l'ajuda.
b) Compte justificatiu: justificants originals -factures, inclús electròniques i qualsevol altre document de valor probatori del gasto efectuat- i còpia per a la seua compulsa, així com justificants dels pagaments relatius als gastos per als quals es va concedir la subvenció segons el que establix la legislació vigent, per un import del doble de la subvenció concedida. No es podrà incloure com a gasto subvencionable l'import de l'IVA deduïble quan el beneficiari estiga obligat a realitzar declaració del mencionat impost i, per tant, la quantitat que podrà imputar-se com a gasto és la corresponent a la base imposable dels justificants o factures.
c) Acta de recepció dels instruments que s'adquirixen, firmada de conformitat pel representant legal de l'entitat o administració i per l'empresa subministradora.
Estos documents es presentaran davant de l'Institut Valencià de la Música en un termini no superior a un mes des de la recepció de conformitat de l'instrument, i en tot cas, fins al 21 de desembre de 2007. A partir d'este dia, el crèdit pressupostari quedarà anul·lat, perdent-se el dret a cobrar l'ajuda concedida.
Onzena. Altres disposicions
1. L'Institut Valencià de la Música exigirà el reintegrament de les quantitats percebudes en els supòsits previstos en l'article 37 de la Llei General de Subvencions.
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a modificar la resolució de concessió.
Si l'alteració de les condicions del projecte d'adquisició subvencionat significa una reducció, la modificació serà proporcional a la minoració efectuada.
En cas d'obtenció d'ajudes concurrents, que siguen compatibles, la modificació només es produirà si la suma de les ajudes supera el cost de l'adquisició subvencionada, minorant-se en este cas la quantitat que excedisca el cost final de l'adquisició.
3. Les economies que puguen produir-se per l'aplicació d'allò que s'ha indicat en la present base, podran disposar-se, per mitjà de nova resolució del conseller de Cultura, Educació i Esport, en la seua condició de president de l'Institut Valencià de la Música, atenent-se en primer lloc el dret prioritari dels suplents a què es referix la base sèptima d'esta convocatòria, i incrementant, si és possible, la quantitat concedida a algun dels beneficiaris o incloent-ne altres inicialment exclosos, i es podran superar en este cas els límits establits en la base primera.
4. Estes ajudes són compatibles amb altres ajudes, subvencions, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals sense que, aïlladament o en conjunt, superen el cost de l'activitat subvencionada.